Bahan Bacaan: Lukas 19:1-10 Oleh.
Elifas Tomix Maspaitella
Katong samua su tau carita Zakheus. Dia pende. Badannya gamu. Poro sadiki bico. Mar dia kaya. Dia kas pinjang kepeng bukang par biking orang sanang, mar orang tambah susah. Seng susah bagumana, dia kasi pinjang lalu akang pung bunga tinggi labe dari haros. Kalu orang tar mampu bayar, dia sita orang pung sagala barang dalang rumah. Konci rekeng bagini, orang yang su kasiang tuh dong bale tambah kasiang. Manusia macang Zakheus tuh tar salamat jua! Hahahahahaaha……….
Mar Tuhan Yesus nih Antua laeng dari yang laeng. Satu kali Antua pi Yerikho, di akang ana Zakheus nih pung kota. Pas dia orang Yerikho. Dia lia orang banya-banya basoso di jalang, langsung dia iko rame lai par cari tau ini ada apa kong orang basoso. Tau-tau bagini Tuhan Yesus datang. Seng salah lai, ana nih dia su pernah dengar orang carita-carita tentang Tuhan Yesus. Tagal itu dia iko basoso lai. Mar tagal pende, dia tar dapa lia. Dasar tukang kredit, dia akal panjang paskali. Hahahaha….
Dia lia bagini ada pohong Ara di pinggir jalang. Seng tunggu lama lai deng laki-laki lari nai akang pohong ara tuh jua mo. Konci rekeng, dia bisa lia Tuhan Yesus.
Mar batul lai, tagal nai di akang pohong tuh, akhirnya Yesus lai dapa lia dia lalu suruh dia turung tagal Antua mau pi dia rumah. Pas tau bagitu, dia kaget stengah mati. 'Bapa e, beta orang bardosa bagini baru Antua nih mau pi beta rumah lai. Skang orang laeng bilang apa?' Kira-kira Zakheus pung dalang hati bilang bagitu sudah. Hahahaa….
Mar batul jua toh, Tuhan Yesus pi Zakheus rumah, lalu katong samua lia. Dia janji di Antua pung muka langsung dia angka tobat. Tar kas pinjang kepeng deng bunga tinggi lai. Baru tau ka seng? Dia kas pulang samua yang dia ambel dari orang-orang kasiang tuh. Dia lia dia pung catatan, lalu dia kas bale orang pung kepeng-kepeng samua. Dia biking pesta par undang samua orang datang makang. Ini ana dia luar biasa.
Baku dapa sakali deng Tuhan Yesus sa dia tobat tiga ratus anam puluh derajat.
Dari situ katong bisa blajar. Orang pende sama Zakheus nih pung kemauang karas [niat] biar cuma par lia Tuhan Yesus. Nah, iman tuh akang muncul dari niat. Niat itu yang biking katong usaha, biar apa pele lai. Lia Zakheus sa, dia pende, mar dia usaha sampe nekat nai pohong Ara. Kalu katong su usaha, pasti Tuhan lia dan Tuhan pasti kasi jawaban atas katong pung usaha. Soalnya samua usaha itu akang seng parcuma.
Orang berusaha tuh selalu ada harapan. Jadi Niat + Usaha + Pengharapan = Iman. Itu yang Zakheus tunju. Seng sampe situ sa. Dia pung iman su baru. Akang biking dia kasi pulang samua yang dia tagih dari orang-orang. Itu berarti Niat + Usaha + Pengharapan = Iman = Hidup Baru. [*]